Virallinen lehti nro C 304 , 06/10/1997 s. 0141



B4-0777, 0780 ja 0802/97 Päätöslauselma Bahrainin ihmisoikeusloukkauksista Euroopan parlamentti, joka A. ottaa syvästi huolestuneena huomioon Human Rights Watch / Middle East - järjestön kesäkuussa 1997 julkaiseman raportin, jonka otsikkona oli «Routine Abuse, Routine Denial: Civil Rights and the Political Crisis in Bahrain» (Jatkuvat loukkaukset ja niiden kieltäminen: Kansalaisoikeudet ja poliittinen kriisi Bahrainissa), ja jossa dokumentoidaan Bahrainin jatkuvaa poliittista kriisiä, johon kuuluvat laajat poliittiset tukahduttamistoimet, kidutukset, pidätettyjen pahoinpitelyt, asianajajan käytön estäminen ja tuomitseminen vahvistamattomien tunnustusten nojalla; ottaa huomioon myös Amnesty Internationalin 16. heinäkuuta 1996 päivätyn raportin, jossa ilmaistaan syvä huolestuminen Bahrainin jatkuvien ihmisoikeusloukkausten ja asianmukaisen oikeudenkäynnin antaman oikeusturvan puuttumisen johdosta, sekä Yhdistyneen kuningaskunnan Parliamentary Rights Groupin raportin, B. muistuttaa, että Bahrainin parlamentti, jonka kaikki jäsenet olivat miehiä - naisilla ei ole oikeutta äänestää tai asettua ehdokkaaksi - hajotettiin vuonna 1975 ja että valtaa pitävä al-Khalifan perhe on siitä lähtien torjunut kaikki kansanvallan ja perustuslain mukaisen järjestyksen palauttamispyynnöt, C. palauttaa mieliin, että nykyinen poliittinen kriisi alkoi vuoden 1994 jälkipuoliskolla, jolloin laajoissa mielenosoituksissa ja vetoomuksissa pyydettiin perustuslain mukaisen järjestyksen palauttamista, poliittisten vankien vapauttamista ja paluulupaa niille sadoille henkilöille, jotka on karkotettu Bahrainista tai joiden paluu maahan estetään heidän poliittisen toimintansa vuoksi, D. pitää erittäin valitettavana sitä, että näihin kohtuullisiin pyyntöihin on vastattu pidätyksin, kiduttamalla pidätettyjä ja järjestämällä aiempaa useammin oikeudenkäyntejä valtion turvallisuutta valvovassa erityistuomioistuimessa, jonka menettelyt eivät vastaa oikeudenmukaisia oikeudenkäyntejä koskevia kansainvälisiä normeja ja joista ei voi valittaa, vaikka tuomioistuin langettaa kuolemantuomioita, E. panee merkille tiedot, joiden mukaan ulkomailta toimitettuja helikoptereita ja kaasua on käytetty siviilihenkilöitä vastaan; Euroopan parlamentti, joka 1. Pyytää Bahrainin hallitusta vapauttamaan poliittiset vangit, helpottamaan ulkomailla maanpaossa elävien henkilöiden paluuta ja järjestämään todellisia, hyväksyttyjen kansainvälisten normien mukaisia oikeudenkäyntejä sekä aloittamaan välittömästi neuvottelut opposition kanssa demokraattisten vaalien, joihin molemmat sukupuolet voivat osallistua, järjestämiseksi mahdollisimman pian; 2. Pyytää Euroopan unionin jäsenvaltioita pidättäytymään toimittamasta Bahrainin hallitukselle aseita tai turvallisuuden valvontaan tarkoitettua tukea ja pyytää neuvostoa tekemään aloitteita, jotta saadaan aikaan vastaava kansainvälinen toimituksista pidättäytyminen siihen asti, kunnes demokratia on palautettu Bahrainiin; 3. Tuomitsee ehdottomasti kaiken lakien vastaisen väkivallan käytön, kidutukset ja terrorismin, riippumatta siitä, ovatko niiden käyttäjät turvallisuusjoukkoja vai muita tahoja; 4. Pyytää Bahrainin viranomaisia sallimaan kansainvälisesti arvossapidettyjen ihmisoikeusjärjestöjen, kuten Human Rights Watchin ja Amnesty Internationalin, pääsyn maahan ja antamaan järjestöille, joilla on vastaavat rauhanomaiset demokraattiset tavoitteet, luvan toimia Bahrainissa; 5. Kehottaa puhemiestään välittämään tämän päätöslauselman neuvostolle ja komissiolle, jäsenvaltioiden hallituksille, Yhdistyneiden kansakuntien pääsihteerille ja Bahrainin hallitukselle.